**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:**

Ministerstvo financií Slovenskej republiky

1. **Názov zmluvy:**

Dohoda o ochrane investícií medzi Európskou úniou a jej členskými štátmi na jednej strane a Singapurskou republikou na strane druhej.

**3. Účel a predmet zmluvy a jeho úprava v právnom poriadku Slovenskej republiky:**

Cieľom dohody je zabezpečiť vysokú úroveň ochrany investícií pri zachovaní práv EÚ a Singapuru na reguláciu a sledovanie cieľov verejnej politiky, ako je ochrana verejného zdravia, bezpečnosti a životného prostredia. Medzinárodné investičné dohody sú uzatvárané za účelom ochrany zahraničných investorov pred možným nepriaznivým konaním zo strany hosťujúceho štátu. Takéto konanie môže zahŕňať napríklad nezákonné vyvlastnenie alebo opatrenie rovnajúce sa vyvlastneniu, diskrimináciu, porušenie práva na spravodlivý proces, obmedzenie prevodu kapitálu, odobratie licencie a iné. Bez investičnej dohody má zahraničný investor ako fórum na riešenie sporov k dispozícii iba národný súd. Ten môže byť v niektorých prípadoch zaujatý voči zahraničnému investorovi. Tieto dohody poskytujú zahraničným investorom záruky, že s ich investíciami bude zaobchádzané spravodlivo a rovnocenne s národnými investormi.

V právnom poriadku SR je predmet zmluvy upravený v množstve právnych predpisov v príslušných oblastiach, a to napr. v zákone č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov, zákone č. 203/2011 Z. z. o kolektívnom investovaní v znení neskorších predpisov, zákone č. 428/2002 Z. z. o ochrane osobných údajov v znení neskorších predpisov, zákone č. 483/2001 Z. z. o bankách a o zmene a doplnení niektorých zákonov v znení neskorších predpisov, zákone č. 17/1992 Zb. o životnom prostredí v znení neskorších predpisov, zákone č. 282/2015 Z. z. o vyvlastňovaní pozemkov a stavieb a o nútenom obmedzení vlastníckeho práva k nim a o zmene a doplnení niektorých zákonov v znení neskorších predpisov, zákone č. 595/2003 Z. z. o dani z príjmov v znení neskorších predpisov, zákone č. 530/1990 Zb. o dlhopisoch v znení neskorších predpisov, zákone č. 506/2009 Z. z. o ochranných známkach v znení neskorších predpisov, atď.

1. **Priama úprava práv alebo povinností fyzických osôb alebo právnických osôb:**

Práva a povinnosti fyzických a právnických osôb z hmotnoprávneho hľadiska sú obsiahnuté v článkoch č. 2.3, 2.4, 2.5, 2.6, 2.7, 2.8; procesné práva fyzických alebo právnických osôb (investorov) na riešenie sporov predložením súdu, ktorý je zriadený podľa tejto dohody, sú uvedené v tretej kapitole.

**5. Úprava predmetu medzinárodnej zmluvy v práve EÚ:**

Predmet zmluvy je upravený v Zmluve o fungovaní Európskej únie, predovšetkým v jej článku 207 ods. 4 v spojení s článkom 218, ako aj ďalšími právnymi predpismi. Medzinárodná zmluva je v súlade so Stanoviskom č. 2/15 Súdneho dvora (plénum) zo 16. mája 2017 a so Stanoviskom č. 1/17 Súdneho dvora (plénum) z 30. apríla 2019.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Medzinárodná zmluva, ktorá priamo zakladá práva alebo povinnosti fyzických osôb alebo právnických osôb.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Medzinárodná zmluva, ktorá priamo zakladá práva a povinnosti fyzických osôb alebo právnických osôb; medzinárodná zmluva, na ktorej vykonanie nie je potrebný zákon.

1. **Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Vzhľadom na priamu použiteľnosť ustanovení medzinárodnej zmluvy a jej prednosť pred zákonmi nie je potrebné zrušiť alebo zmeniť z dôvodu duplicity žiadny právny predpis. Táto medzinárodná zmluva po nadobudnutí platnosti nahradí v súčasnosti platnú Zmluvu medzi Slovenskou republikou a Singapurskou republikou o podpore a vzájomnej ochrane investícií ([286/2007 Z. z.](https://www.slov-lex.sk/pravne-predpisy/SK/ZZ/2007/286/20070628)).